Title: 2. Sosiaalipsykologiset teoriat ja mallit
Course: TE1 Terveys voimavarana 2op, eGradia_pohja

Osion tavoitteena on, että opiskelija tutustuu keskeisiin sosiaalipsykologisiin malleihin ja teorioihin, ja osaa soveltaa niitä elintapojen omaksumisen selittämisessä.

Terveyskäyttäytymisellä tarkoitetaan yleensä elintapoja, jotka vaikuttavat ihmisen terveyteen. Keskeisimmät terveyteen vaikuttavat elintavat liittyvät liikunnan harrastamiseen, ruokatottumuksiin, tupakointiin ja päihteiden käyttöön. Terveyskäyttäytyminen voi olla terveyttä edistävää, terveyttä ylläpitävää tai terveyttä heikentävää.

Terveyskäyttäytymisellä on vaikutuksia ihmisen itsensä lisäksi myös läheisiin ihmisiin sekä yhteiskuntaan. Esimerkiksi valistuksella pyritään vaikuttamaan ihmisten elintapoihin, koska elintapojen muutoksella voitaisiin ennaltaehkäistä useita sairauksia. Pelkästään valistus ei kuitenkaan aina riitä elintapojen muuttamiseen. Esimerkiksi tupakoinnin haittavaikutukset ja liikunnan harrastamisen hyödyt ovat laajasti tunnettuja tosiseikkoja, mutta silti osa ihmisistä tupakoi eikä iso osa ihmisistä harrasta liikuntaa terveytensä kannalta riittävästi.

Elintapamuutosten tekoa tai ylläpitoa vaikeuttavat muun muassa seuraavat seikat:

- Alhainen sosioekonominen asema ja vähäinen koulutus
- Sosiaalinen eristyneisyys
- Stressi työssä ja kotona
- Negatiiviset tunnetilat; masennus, ahdistus ja vihamielisyys.
- Tiedon puute​
- Mediasta tulvivan terveysviestinnän kriittisen tulkinnan vaikeus, harhaanjohtava tieto

Sosiaalipsykologia on tieteenala, joka tutkii yksilön ja hänen sosiaalisen ympäristönsä välistä vuorovaikutusta. Sosiaalipsykologia kuvaa ja selittää erilaisia sosiaalisia ilmiöitä. Terveyttä ja elintapoja selittäviä keskeisiä sosiaalipsykologisia teorioita ja malleja ovat:

- Suunnitellun käyttäytymisen teoria
- Sosiaalis-kognitiivinen teoria
- Terveysuskomusmalli
- Muutosvaihemalli

Teorioita ja malleja voidaan hyödyntää ihmisten elintapamuutosten tekemisessä. Monilla ihmisillä pienetkin elintapamuutokset voivat parantaa elämän laatua huomattavasti, sekä lisätä voimavaroja kokonaisvaltaiseen omasta terveydestä huolehtimiseen. Mallien ja teorioiden ydinkohdat on kuvattu Sosiaalipsykologisia teorioita ja malleja -aineistossa. Tee aineiston lukemisen jälkeen aiheeseen liittyvät tehtävät (2.1, 2.2, 2.3).