Title: 5. Seksuaaliterveys
Course: TE1 Terveys voimavarana 2op, eGradia_pohja

Tässä osiossa käsitellään seksuaalisuutta, seksuaaliterveyttä ja seksuaalioikeuksia. Tavoitteena on, että opiskelija ymmärtää seksuaaliterveyteen liittyviä tekijöitä, ja pystyy vaikuttamaan omaan seksuaaliterveyteensä sekä kunnioittamaan muiden seksuaalioikeuksia.

Seksuaalisuus on ihmisen perusominaisuus ja voimavara, joka kehittyy läpi elämän. Seksuaalisuuteen kuuluu muun muassa sukupuoli, seksuaalinen suuntautuminen, intiimit suhteet, lisääntyminen ja sukupuoliroolit.

Seksuaaliterveys on seksuaalisuuteen liittyvää fyysistä, psyykkistä, sosiaalista ja emotionaalista hyvinvointia. Hyvä seksuaaliterveys vahvistaa ihmisen identiteettiä ja itsetuntoa, ja sen edellytyksenä on positiivinen ja kunnioittava asenne seksuaalisuuteen ja seksuaalisiin suhteisiin. Terveeseen seksuaalisuhteeseen ei kuulu väkivaltaa, pakottamista tai syrjintää.

Seksuaaliterveyteen liittyvät seksuaalioikeudet, joiden toteutuminen on keskeistä hyvinvoinnin ja tasapainoisen elämän kannalta. Kaikkien tulisi voida tehdä omaan seksuaalisuuteensa, terveyteensä, kehoonsa ja lisääntymiseensä liittyviä päätöksiä ilman syrjinnän, väkivallan, vangitsemisen tai kuoleman pelkoa. Seksuaalioikeudet eivät kuitenkaan toteudu läheskään aina. Maailmanlaajuisesti esimerkiksi aborttilainsäädäntö on monissa maissa ongemallinen, ehkäisyn saatavuus toteutuu huonosti, seksuaalivähemmistöt kokevat syrjintää, ja teiniraskauksien ja lapsiavioliittojen yleisyys monissa maissa vaikuttaa nuorten äitien tulevaisuuteen. Seksuaalioikeuksien loukkaamista voi tapahtua myös omassa perhepiirissä tai yhteisöissä.

Opiskeluosion teoria on koottu Seksuaaliterveys -aineistoon. Lue aineisto ja tee opiskeluosion tehtävät (5.1, 5.2, 5.3 ja 5.4).